Kaišiadorių geležinkelio viadukas

Kaišiadorių geležinkelio viadukas – viadukas, stovintis Kaišiadorių miesto šiaurės rytiniame pakraštyje, kelyje  (Ežero g.) ties miesto kapinėmis. Virš automobilių kelio praeina geležinkelio Vilnius–Kaunas ruožas. Iš pagrindinės miesto dalies, nuo kapinių pusės, pro jį patenkama į Gudienos kaimą. Viadukas yra valstybės saugomas objektas, pažymėtas informacine rodykle.

Apie 1,5 km į šiaurės vakarus įsikūrusi Kaišiadorių geležinkelio stotis. Šiame ruože yra kitas geležinkelio viadukas, kertantis judrią Gedimino gatvę jos pradžioje, pastatytas iš šiuolaikinių gelžbetonio konstrukcijų.

miniatiūra|220px|left|Nuo miesto kapinių pusės (pietinis portalas)

 Istorija 

1858–1861 m. per dabartinius Kaišiadoris buvo tiesiama Peterburgo–Varšuvos geležinkelio atšaka – Lentvario–Virbalio geležinkelis. Viadukas pastatytas 1860 m., siekiant išsaugoti netrukdomą sausumos susisiekimą tarp Kaišiadorių dvaro gyvenvietės (Gudienos pusėje) ir parapijos centro Žiežmarių. Statinio kertiniame akmenyje užfiksuoti viaduko statybos metai. Viaduką pastatė Vyriausioji Rusijos geležinkelių bendrovė.

1992 m. įtrauktas į LR kultūros vertybių registrą.

 Konstrukcija 

Transporto statinys kompaktinis, stačiakampio plano, susidedantis iš šiaurinio ir pietinio portalų su įvažiavimais. Jo ilgis 12,7 m, plotis 4,4 m, aukštis 5,9 m. Iš raudonų plytų mūro sudėtas cilindrinis skliautas, portalų sienos. Arkinėms sąramoms panaudoti tašyto granito blokai. Viadukas gana siauras, todėl pastatyti priešpriešinio eismo pirmenybės kelio ženklai. Šis technikos paminklas, kaip ir kiti panašūs to meto statiniai (viadukai, pralaidos), pasižymi ypač gerai atliktų statybos darbų kokybe. Nedideliame tuneliuke gerai skamba aidas.Aplink Kaišiadoris. Litrail.lt, 

Viaduko pamatai akmeniniai, sienos tinkuotos, perdanga – raudonų plytų arka. Viršuje yra plieniniai turėklai.

 Šaltiniai 

 Nuorodos 

Kategorija:Kaišiadorys
Kategorija:Kaišiadorių rajono paveldas
Kategorija:Kaišiadorių rajono tiltai
Kategorija:Geležinkelio tiltai Lietuvoje
Kategorija:Lietuvos viadukai
Kategorija:Lietuvos kultūros vertybės: geležinkelio tiltai